ການໂຈມຕີ ຂອງກຸ່ມຫົວຮຸນແຮງ ອາລ-ຊາບັບ ໃນໂຊມາເລຍ ສັງຫານ 7 ຄົນ 
ຮອງເຈົ້າແຂວງ ແຂວງໂລເວີຊາແບລ (Lower Shabelle) ທ່ານອາເໝັດ ຢູຊຸບ ໃຫ້ການຢືນຢັນ ກ່ຽວກັບເມຍນາຍທະຫານ ທີ່ເສຍຊີວິດ ຕໍ່ວີໂອເອ ພະແນກພາສາ ໂຊມາເລຍ.
ມີຢ່າງໜ້ອຍ 7 ຄົນຖືກຂ້າຕາຍໃນການໂຈມຕີ 2 ຄັ້ງໂດຍກຸ່ມຫົວຮຸນແຮງອາລ-ຊາບັບ ຢູ່ໂຊມາເລຍ ໃນຮອບ 24 ຊົ່ວໂມງຜ່ານມາ ການໂຈມຕີຮ້າຍແຮງດັ່ງກ່າວເກີດຂຶ້ນທີ່ເມືອງວັນລາເວນ (Wanlaweyn) 90 ກິໂລແມັດ ຫ່າງ ຈາກນະຄອນຫຼວງໂມກາດິສຊູໄປທາງທິດຕາເວັນຕົກເວລາລະເບີດເຮັດຂຶ້ນເອງທີ່ຫ້າງໄວ້ໃກ້ໆເຮືອນຂອງນາຍທະຫານຄົນນຶ່ງ ໄດ້ແຕກຂຶ້ນ ໃນຕອນຄ່ຳ ຂອງຄືນວັນເສົາແລ້ວ ບໍ່ດົນຕໍ່ມາ ລະເບີດລູກທີ 2 ກໍໄດ້ແຕກຂຶ້ນ ໃນຂະນະທີ່ຜູ້ຄົນຫຸ້ມໄປເບິ່ງ ຢູ່ບ່ອນລະເບີດລູກທຳອິດແຕກ ມີ 5 ຄົນເສຍຊີວິດ ຮວມທັງເມຍນາຍທະຫານ ຜູ້ທີ່ບໍ່ໄດ້ຢູ່ເຮືອນ ໃນເວລາທີ່ລະເບີດແຕກຂຶ້ນ ຮອງເຈົ້າແຂວງໆໂລເວີຊາແບລ (Lower Shabelle) ທ່ານອາເໝັດ ຢູຊຸບໃຫ້ການຢືນຢັນກ່ຽວກັບເມຍນາຍທະຫານທີ່ເສຍຊີວິດ ຕໍ່ວີໂອເອ ພະແນກພາສາ ໂຊມາເລຍ ທ່ານກ່າວວ່າ “ເມຍນາຍທະຫານໄດ້ເສຍຊີວິດ ຂໍໃຫ້ພະອາລລ່າ ມອບຄວາມເຂັ້ມແຂງໃຫ້ແກ່ລາວ ລູກກົກຂອງລາວ ແມ່ນຮວມຢູ່ໃນຈຳນວນພວກທີ່ໄດ້ຮັບບາດເຈັບ ” ທ່ານຢູຊຸບກ່າວວ່າ ມີຜູ້ຕ້ອງສົງໄສຫຼາຍໆຄົນຖືກຈັບ ແລະການສືບສວນພວມດຳເນີນຢູ່ໃນເວລານີ້ ໃນອີກດ້ານນຶ່ງ ການໂຈມຕີສະຫຼະຊີບດ້ວຍລົດລະເບີດ ແຕກຂຶ້ນທີ່ດ່ານກວດຢູ່ນອກຄ້າຍທະຫານແຫ່ງນຶ່ງ ໃນເມືອງບາອາດເວນ (Ba’adweyne) 170 ກິໂລ ແມັດ ຫ່າງຈາກເມືອງກາລກາໂຢ (Galkayo) ທີ່ຕັ້ງຢູ່ໃນພາກກາງຂອງໂຊມາເລຍ ໄປທາງທິດຕາເວັນອອກສຽງໃຕ້ ປະຊາຊົນແຈ້ງໃຫ້ວີໂອເອພະແນກພາສາໂຊມາເລຍຊາບວ່າ ມີທະຫານ 2 ຄົນຖືກຂ້າຕາຍ ເຖິງແມ່ນທາງກອງທັບໂຊມາເລຍໄດ້ປະຕິເສດວ່າ ບໍ່ໄດ້ຜູ້ໃດບາດເຈັບລົ້ມຕາຍ ຜູ້ບັນຊາການກອງພົນທີ 21 ຂອງກອງທັບແຫ່ງຊາດໂຊມາເລຍ ນາຍພົນອັຟດີອາຊິສ ອັຟດູລລາຮີ ໂຮໂກລລອຟ (Abdiaziz Abdullahi Hogollof) ກ່າວຕໍ່ວີໂອເອພະແນກພາສາໂຊມາເລຍວ່າ ທະຫານທີ່ຢູ່ປາກທາງເຂົ້າຄ້າຍ ແມ່ນກຽມພ້ອມ ແລະໄດ້ຂັດຂວາງບໍ່ໃຫ້ລົດທີ່ບັນຈຸລະເບີດແລ່ນເຂົ້າໄປໃນຄ້າຍ ກຸ່ມອາລ-ຊາບັບໄດ້ອ້າງເອົາຄວາມຮັບຜິດຊອບ ໃນການໂຈມຕີທັງສອງ